อธิบดีกรมการค้าภายใน แจ้งความดำเนินคดีโฆษกกรมศุลกากร ฐานหมิ่นประมาทด้วยการโฆษณา
อธิบดีกรมการค้าภายใน แจ้งความดำเนินคดีโฆษกกรมศุลกากร ฐานหมิ่นประมาทด้วยการโฆษณา นายวิชัย โภชนกิจ อธิบดีกรมการค้าภายใน เข้าเจ้งความกับพนักงานสอบสวน กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ ปอท. เพื่อดำเนินคดีนายชัยยุทธ คำคุณ โฆษกกรมศุลกากร ในข้อหาหมิ่นประมาทโดยการโฆษณา สืบเนื่องจากกรณีที่โฆษกกรมศุลกากร แถลงข่าวพาดพิงว่า กรมการค้าภายใน อนุญาตให้บริษัทเอกชนส่งออกหน้ากากอนามัยเป็นจำนวนถึง 330 ตัน โดยนายวิชัย ระบุว่า การแจ้งความครั้งนี้ เพื่อปกป้องศักดิ์ศรีและชื่อเสียงของหน่วยงาน ยืนยันว่า ไม่ได้เป็นความขัดแย้งระหว่างหน่วยงานของรัฐแต่อย่างใด แต่การออกมาแถลงข่าวของโฆษกกรมศุลกากร เป็นการให้ข้อมูลที่คลาดเคลื่อนกับความจริงหลายอย่าง เช่น การพิจารณาอนุญาตให้ส่งออกหน้ากากอนามัย จะระบุเป็นชิ้น ไม่ใช่ระบุเป็นน้ำหนัก อีกทั้งตัวเลขการส่งออกดังกล่าวเป็นตัวเลขจากพิกัดศุลกากร ซึ่งรวมสินค้าชนิดอื่นนอกจากหน้ากากอนามัยอยู่ด้วย ในระหว่างเดือนมกราคม ถึง 4 กุมภาพันธ์ที่ผ่านมา ก่อนจะมีประกาศคณะกรรมการกลาง ว่าด้วยราคาสินค้าและบริการ ฉบับที่ 2 พ.ศ.2563 ลงวันที่ 4 กุมภาพันธ์ 2563 มีผลบังคับใช้ 5 กุมภาพันธ์ 2563 เรื่องการควบคุมการส่งออกไปนอกราชอาณาจักร ซึ่งหน้ากากอนามัย เพื่อลดการขาดแคลนหน้ากากอนามัยในประเทศ ดังนั้น การแถลงข่าวของโฆษกกรมศุลกากร ทำให้เกิดความเสื่อมเสียชื่อเสียงแก่กรมการค้าภายใน อธิบดีกรมการค้าภายใน กล่าวด้วยว่า หลังจากมีการประกาศให้ควบคุมการส่งออกหน้ากากอนามัย มีบริษัทเอกชนหลายแห่ง ทำเรื่องขอส่งออกหน้ากากอนามัยทั้งหมด 53 ล้านชิ้น แต่อนุญาตเพียงแค่ 12 ล้านชิ้นเท่านั้น ไม่อนุญาตให้ส่งออกกว่า 41 ล้านชิ้น โดยในส่วนที่ไม่อนุญาต เป็นหน้ากากอนามัยที่ไม่ได้ใช้ในประเทศและหน้ากากที่มีลิขสิทธิ์การค้า